ทองคำปิดร่วง 27 ดอลล์
สัญญาทองคำตลาดนิวยอร์กปิดร่วงลง27 ดอลล์ ตามตลาดหุ้น,ตลาดน้ำมันนิวยอร์ก
29 มี.ค. 2555

สัญญาทองคำตลาดนิวยอร์กปิดร่วงลง27 ดอลล์ ตามตลาดหุ้น,ตลาดน้ำมันนิวยอร์ก
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 27 ดอลลาร์ หรือ 1.6% ปิดที่ 1,657.9 ดอลลาร์/ออนซ์ หลังจากเคลื่อนตัวในช่วง 1673.5 - 1656.0 ดอลลาร์
นักวิเคราะห์ กล่าวว่า การร่วงลงของตลาดหุ้นและตลาดน้ำมันนิวยอร์กได้ฉุดสัญญาทองคำดิ่งลงถึง 27 ดอลลาร์ โดยปัจจัยที่สร้างแรงกดดันให้กับตลาดหุ้นและตลาดน้ำมันนั้น มาจากรายงานของกระทรวงพาณิชย์สหรัฐที่ว่า ยอดสั่งซื้อสินค้าคงทนขยายตัว 2.2% ในเดือนกุมภาพันธ์ ต่ำกว่าที่นักเศรษฐศาสตร์คาดว่าจะเพิ่มขึ้นถึง 3.0% ส่วนยอดสั่งซื้อสินค้าคงทน ซึ่งมีอายุการใช้งานตั้งแต่ 3 ปีขึ้นไป เมื่อไม่นับรวมยานพาหนะ มีการขยายตัว 1.6% ในเดือนกุมภาพันธ์ ต่ำกว่าที่คาดว่าจะขยายตัว 1.7% 
อย่างไรก็ตาม นักวิเคราะห์มองว่า สัญญาทองคำมีแนวโน้มที่จะดีดตัวขึ้นแข็งแกร่ง หลังจากเบน เบอร์นันเก้ ประธานธนาคารกลางสหรัฐ (เฟด) ส่งสัญญาณว่าอาจจะใช้มาตรการผ่อนคลายเพิ่มเติม เนื่องจากเศรษฐกิจสหรัฐยังคงซบเซา